Diari Oficial de la Generalitat Valenciana


Sumari del DOGV 7326, del 28-07-2014 (2014/7121)

DECRET 128/2014, de 25 de juliol, del Consell, pel qual es modifica el Decret 20/2013, de 25 de gener, del Consell, pel qual es va aprovar el Reglament Orgànic i Funcional de la Conselleria d'Hisenda i Administració Pública.
--------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2014/07/25/128/dof/vci/html**

### Dades del document

Número de DOGV
:   7326

Data del DOGV
:   28-07-2014

Secció del DOGV
:   I. DISPOSICIONS GENERALS

Número del document
:   2014/7121


Data del document
:   25-07-2014

Organisme emissor
:   Conselleria d'Hisenda i Administració Pública

Tipus de document
:   Decret

Anàlisi jurídica

 Descriptors 

:   * Conselleria d'Hisenda i Administració Pública
    * reglament intern
    * organització administrativa
    * administració regional
    * legislació

DECRET 128/2014, de 25 de juliol, del Consell, pel qual es modifica el Decret 20/2013, de 25 de gener, del Consell, pel qual es va aprovar el Reglament Orgànic i Funcional de la Conselleria d'Hisenda i Administració Pública. [2014/7121]  
PREÀMBUL  
  
Pel Decret 20/2013, de 25 de gener, del Consell, es va aprovar el Reglament Orgànic i Funcional de la Conselleria d'Hisenda i Administració Pública, sent modificat pel Decret 65/2014, de 2 de maig, del Consell.  
L'estructura organitzativa aprovada per mitjà dels esmentats decrets necessita novament determinades adequacions en l'àmbit competencial de les direccions generals de Recursos Humans i del Sector Públic.  
  
L'Administració Pública de la Comunitat Valenciana, junt amb l'Administració General de l'Estat i la resta de comunitats autònomes, té subscrit l'Acord de Formació per a l'Ocupació de les Administracions Públiques. Este acord suposa la gestió conjunta dels fons destinats a la formació dels empleats públics i l'execució i desenrotllament dels plans formatius en els seus àmbits respectius.  
L'acord esmentat ha vist modificat el seu contingut, entre altres aspectes, per la doctrina del Tribunal Constitucional arran de les sentències 225/2012 i 7/2013, que han establit la titularitat de les competències de les comunitats autònomes pel que fa a l'aprovació, seguiment i control, modificació i resolució de discrepàncies en la negociació dels plans de formació promoguts per les entitats locals i federacions o associacions d'entitats locals d'àmbit autonòmic i destinats als empleats públics que hi presten els seus servicis.  
Esta nova competència en relació amb els plans de formació promoguts per entitats locals i federacions o associacions d'entitats locals d'àmbit autonòmic ha de ser assumida, en l'àmbit de la Generalitat, per la Direcció General de Recursos Humans, com a òrgan competent per a la coordinació, programació i execució de la formació, concretament per l'Institut Valencià d'Administració Pública (IVAP), com a centre encarregat de gestionar les accions formatives de la Generalitat, i en conseqüència ha d'addicionar esta nova competència en el Reglament Orgànic i Funcional de la Conselleria d'Hisenda i Administració Pública.  
D'altra banda, després dels processos de reestructuració del sector públic empresarial i fundacional en matèria de personal, derivats de l'execució de la Llei 1/2013, de 21 de maig, de la Generalitat, de Mesures de Reestructuració i Racionalització del Sector Públic Empresarial i Fundacional, es considera necessari que, amb caràcter previ a l'aprovació de les relacions de llocs de treball o instruments semblants dels ens que conformen el sector esmentat, la Direcció General del Sector Públic evacue l'oportú informe sobre aquelles, i és necessària la modificació del Reglament Orgànic i Funcional de la Conselleria dHisenda i Administració Pública en el sentit d'atribuir esta funció a un dels servicis que s'integren en la direcció general esmentada.  
  
Per tot això, de conformitat amb el que establixen els articles 28.f) i 64 de la Llei 5/1983, de 30 desembre, del Consell, a proposta del conseller d'Hisenda i Administració Pública i amb la deliberació prèvia del Consell, en la reunió del dia 25 de juliol de 2014,  
  
DECRETE  
  
Article únic. Modificació del Reglament Orgànic i Funcional de la Conselleria d'Hisenda i Administració Pública  
Es modifiquen els articles 39, 43, apartat 2.2, i 51 ter, apartat 6, que queden redactats en la forma ressenyada en l'annex d'este decret.  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions del mateix rang, o d'un rang inferior, que s'oposen al que establix este decret.  
DISPOSICIONS FINALS  
  
Primera. Habilitació normativa  
Es faculta el conseller d'Hisenda i Administració Pública per a dictar totes les disposicions que requerisca el desplegament i l'execució del present decret.  
  
Segona. Entrada en vigor  
Este decret entrarà en vigor l'endemà de la publicació en el Diari Oficial de la Comunitat Valenciana.  
  
Valencia, 25 de juliol de 2014  
  
El president de la Generalitat,  
ALBERTO FABRA PART  
  
El conseller d'Hisenda i Administració Publica,  
JUAN CARLOS MORAGUES FERRER  
  
  
ANNEX  
Modificació de l'article 39 del Decret 20/2013, de 25 de gener, del Consell, pel qual es va aprovar el Reglament Orgànic i Funcional de la Conselleria d'Hisenda i Administració Pública.  
  
Article 39. De la Direcció General de Recursos Humans  
La Direcció General de Recursos Humans assumix les competències en matèria d'ordenació, selecció, provisió, relacions sindicals, formació del personal al servici de l'Administració del Consell, i aprovació, gestió i resolució de les ajudes destinades al finançament dels plans de formació destinats al personal al servici de les entitats locals de la Comunitat Valenciana.  
  
Modificació de l'apartat 2.2 de l'article 43 del Decret 20/2013, de 25 de gener, del Consell, pel qual es va aprovar el Reglament Orgànic i Funcional de la Conselleria d'Hisenda i Administració Pública:  
  
2.2. Servici de Programació i Gestió.  
a) Realitzar la planificació i programació econòmica i pressupostària dels plans de formació i accions formatives del personal la gestió del qual corresponga a l'IVAP.  
b) Efectuar la gestió econòmica i el seguiment comptable dels fons relatius a la formació contínua i especialitzada corresponents als plans de formació i accions formatives del personal encomanats a l'IVAP.  
  
c) Elaborar informes i propostes sobre l'execució econòmica i pressupostària, així com supervisar i controlar els gastos i els ingressos vinculats a les accions formatives assignades a l'Institut.  
d) Gestionar i realitzar el seguiment administratiu, econòmic i comptable dels acords i convenis de col·laboració en matèria de formació de personal amb altres administracions públiques, organismes i institucions, en els quals participe la conselleria a què estiga adscrit l'IVAP, així com elaborar els informes avaluatoris que se li encomanen en relació amb estos.  
e) Gestionar, tramitar, instruir i realitzar el seguiment administratiu i econòmic de les subvencions destinades al finançament dels plans de formació del personal al servici de les entitats locals de la Comunitat Valenciana, en el marc de l'Acord de Formació per a l'Ocupació de les Administracions Públiques.  
  
Modificació de l'apartat 6 de l'article 51 ter, del Decret 20/2013, de 25 de gener, del Consell, pel qual es va aprovar el Reglament Orgànic i Funcional de la Conselleria d'Hisenda i Administració Pública:  
  
6. Al Servici d'Anàlisi i Informes del Sector Públic, li correspon l'exercici de les funcions següents:  
a) Realització d'informes que permeten l'adequat seguiment i anàlisi comparativa de polítiques i mesures adoptades pel sector públic.  
  
b) Seguiment de l'evolució del sector públic en l'inventari d'ens de la comunitat autònoma, sense perjuí de les funcions atribuïdes a la Intervenció General.  
c) Proposta i realització d'informes en relació a l'aprovació dels plans de sanejament i de pagament a proveïdors, previstos en la normativa sobre mesures de règim economicofinancer del sector públic, així com respecte al seu seguiment i a l'adopció de mesures correctores.  
  
d) La coordinació amb altres nivells institucionals de l'Administració de la Generalitat i amb altres administracions públiques en matèria de sector públic.  
e) Anàlisi, estudi i informe de la proposta de relació de llocs de treball, o instrument semblant, elaborada per les entitats obligades a publicar-la.  
f) Qualsevol altra que li siga encomanada en relació amb les matèries que li siguen pròpies.


Còpia Permalink ELI